KIRJALLINEN KYSYMYS E-0629/01

esittäjä(t): Theresa Villiers (PPE-DE) komissiolle

(6. maaliskuuta 2001)

Aihe: Lissabonin Eurooppa-neuvosto ja rahoituspalvelut

1. Lissabonissa vuonna 2000 kokoontunut Eurooppa-neuvosto totesi, että on toteutettava toimia, joiden avulla helpotetaan kaikkien sijoittajien menestyksekästä osallistumista yhdentyneisiin markkinoihin poistamalla eläkerahastoinvestointien esteet; edistetään valtion joukkovelkakirjamarkkinoiden yhdentymistä ja parannetaan niiden toimintaa neuvottelemalla aikaisempaa enemmän velan liikkeeseenlaskun aikatauluista, tekniikoista ja välineistä ja tekemällä niistä entistä avoimempia ja tehostetaan rajat ylittäviä myynti- ja takaisinostomarkkinoita (repo); parannetaan yritysten taloudellisen informaation vertailtavuutta; [ja] tehostetaan EU:n rahoitusmarkkinoiden sääntelyelinten yhteistyötä. Mitä toimenpiteitä on toteutettu tämän asian suhteen?

2. Lissabonissa vuonna 2000 kokoontunut Eurooppa-neuvosto totesi, että on toteutettava toimia, joilla varmistetaan, että riskipääomaa koskeva toimintasuunnitelma pannaan kokonaisuudessaan täytäntöön vuoteen 2003 mennessä. Uskooko komissio siihen, että kyseinen tavoite saavutetaan ja mitä tätä kantaansa tukevaa todistusaineistoa se voi esittää?

3. Lissabonissa vuonna 2000 kokoontunut Eurooppa-neuvosto totesi, että on toteutettava toimia, joilla saatetaan päätökseen veropaketin käsittely Helsingin Eurooppa-neuvoston päätelmien mukaisesti. Mitä toimenpiteitä on toteutettu tämän asian suhteen?

4. Lissabonissa vuonna 2000 kokoontunut Eurooppa-neuvosto kehotti neuvostoa ja komissiota esittämään nykyisiä menettelyjä käyttäen vuoden 2001 kevääseen mennessä selvityksen, jossa arvioidaan julkistalouden vaikutusta kasvuun ja työllisyyteen sekä arvioidaan vertailukelpoisten tietojen ja indikaattoreiden pohjalta, onko toteutettu riittävästi käytännön toimenpiteitä [] työhön kohdistuvan verorasituksen keventämiseksi, [] julkisten menojen uudelleen kohdentamiseksi siten, että suhteellisesti suurempi osa niistä suunnataan pääoman muodostukseen [ja] julkisen talouden pitkän aikavälin kestävyyden varmistamiseksi. Milloin kyseinen selvitys julkistetaan?

Pedro Solbes Miran komission puolesta antama vastaus

(14. kesäkuuta 2001)

Lissabonissa maaliskuussa 2000 kokoontuneen Eurooppa-neuvoston päätelmissä katsottiin ensisijaisen tärkeiksi toimenpiteet, joilla saatetaan päätökseen rahoituspalvelujen sisämarkkinoiden toteutuminen ja tehostetaan yhteisön rahoitusmarkkinoiden toimintaa. Päätelmissä yksilöitiin useita toimenpidealueita, joilla on edistytty merkittävästi kuluneena vuonna.

Osana rahoituspalvelujen toimintasuunnitelman (FSAP) täytäntöönpanoa komissio antoi 11. lokakuuta 2000 ehdotuksen direktiiviksi työeläkelaitosten toiminnasta(1) (eläkerahastot). Direktiivin yhtenä tavoitteena on varmistaa, että laitoksilla on riittävä vapaus harjoittaa tehokasta sijoituspolitiikkaa. Tämä on ratkaiseva tekijä eläkerahastoihin sijoittamisen esteiden poistamisessa.

Komissio antoi 13. helmikuuta 2001 asetusehdotuksen(2), joka edellyttää yhteisön kaikkien säännellyillä markkinoilla listautuneiden yhtiöiden, myös pankkien ja vakuutusyhtiöiden, laativan konsernitilinpäätöksensä kansainvälisten tilinpäätösstandardien (IAS) mukaisesti. Jäsenvaltioilla on mahdollisuus laajentaa vaatimus koskemaan myös listautumattomia yhtiöitä ja yksittäisten tilinpäätösten laatimista. Asetus edistäisi rajatylittävän arvopaperikaupan esteiden poistamista, kun yhtiöiden taseet ovat paremmin keskenään vertailukelpoisia.

Yhteisön rahoitusmarkkinoiden sääntelyelinten välinen yhteistyö tehostuu, jos lähiaikoina annettava komission ehdotus finanssiryhmittymiä koskevaksi direktiiviksi hyväksytään. Direktiiviehdotuksessa edellytetään, että kussakin yksittäisessä tapauksessa nimetään koordinoiva valvontaviranomainen. Toinen askel tiiviimpään yhteistyöhön on ollut sääntelyelinten edustajien keskusteluryhmän perustaminen. Ryhmä muodostuu yhteisön kaikkien sääntelyelinten puheenjohtajista ja sihteeristöistä, ja se toimii epävirallisena keskustelufoorumina, jossa vaihdetaan rahoitusalan sääntelyyn liittyviä ideoita ja kokemuksia.

Valtion joukkovelkakirjalainamarkkinoiden lähentämisessä ja niiden toiminnan parantamisessa on edistytty monin tavoin. Monissa jäsenvaltioissa on esimerkiksi aloitettu valtion joukkovelkakirjalainojen sähköinen kaupankäynti. Liikkeeseenlaskumenetelmien ja -välineiden koordinointia on pystytty parantamaan niin kutsutun Brouhnsin ryhmän(3) avulla. Lisäksi rahoitusvakuutusjärjestelyjä koskevalla direktiiviehdotuksella(4) parannettaneen repo-markkinoiden toimintaa.

Komissio antoi lokakuussa 2000 neuvostolle ja parlamentille uuden tiedonannon, jossa arvioitiin riskipääomaa (RCAP) koskevan toimintasuunnitelman edistymistä(5). Tiedonannossa todettiin, että yhteisön riskipääomamarkkinoiden toteuttamisessa on edistytty 1990-luvun lopulta, mutta markkinat ovat edelleen melko pienet ja hajanaiset. Tiedonannossa tunnustettiin, että on tärkeää panna täytäntöön riskipääoman kannalta merkitykselliset rahoituspalvelujen toimintasuunnitelman osatekijät, ja mainittiin jo toteutettuja toimenpiteitä, kuten lisäeläkerahastojen toiminnan valvonta ja yhdenmukaistettujen tilinpäätösstandardien laatiminen. Tiedonannossa korostettiin joitakin ensisijaisia kansallisia toimenpidealueita, esimerkiksi yhteisösijoittajien pääomamarkkinoilla sijoittamisen mahdollisuuksia koskevien rajoitusten lisäkeventäminen, yrityksiltä vaadittavien hallinnollisten menettelyjen helpottaminen, konkurssi- ja maksukyvyttömyysmenettelyjen suurimpien lannistavien vaikutusten poistaminen ja verouudistusten nopeuttaminen. Vaikka riskipääomaa koskevan toimintasuunnitelman täytäntöönpano on edistynyt tyydyttävästi, täytäntöönpanoa on tehostettava, jotta Lissabonin Eurooppa-neuvoston vuodeksi 2003 asettamaa määräaikaa voidaan noudattaa.

Helsingin Eurooppa-neuvoston päätelmissä esitetyn veropaketin toteuttamisessa on edistytty merkittävästi. Ensimmäinen askel veropaketin toteuttamisessa oli Santa Maria da Feiran Eurooppa-neuvostossa kesäkuussa 2000 tehty päätös siitä, kuinka säästötulojen verottamisessa edetään. Täysi yksimielisyys veropaketin kaikista osatekijöistä saavutettiin 26.-27. marraskuuta 2000 pidetyssä Ecofin-neuvoston kokouksessa, ja neuvosto hyväksynee veropaketin lopullisesti vuoden 2002 loppuun mennessä.

Komission ja neuvoston laatima selvitys julkisen talouden vaikutuksesta kasvuun ja työllisyyteen esiteltiin Tukholman Eurooppa-neuvoston kokouksessa maaliskuussa 2001. Yhteisessä selvityksessä käsitellään esimerkiksi julkisen talouden säilyttämistä terveellä pohjalla, vero- ja etuusjärjestelmien muuttamista työllisyyttä suosiviksi sekä julkisten menojen kohdentamista fyysisen ja inhimillisen pääoman lisäämiseen.

(1) Ehdotus Euroopan parlamentin ja neuvoston direktiiviksi työeläkelaitosten toiminnasta, KOM(2000) 507 lopullinen.

(2) hdotus: Euroopan parlamentin ja neuvoston asetus kansainvälisten tilinpäätössuositusten soveltamisesta, KOM(2001) 80 lopullinen.

(3) Talous- ja rahoituskomitean alainen valtion joukkovelkakirjalainoja ja obligaatioita käsittelevä työryhmä.

(4) Ehdotus: Euroopan parlamentin ja neuvoston direktiivi rahoitusvakuusjärjestelyistä, KOM(2001) 168 lopullinen.

(5) Raportti riskipääomaa koskevan toimintasuunnitelman edistymisestä, KOM(2000) 658 lopullinen.